Ir-Regolament tal-Kummissjoni (KE) No 2380/2001
ta’ l-5 ta’ Diċembru 2001
dwar l-awtorizzazzjoni għal għaxar snin ta’ addittiv fl-għalf għall-annimali
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru1970 dwar addittivi fl-għalf għall-annimali [1], kif emendata l-aħħar bid-Direttiva 2001/46/KE tal-Parlament Ewropew u tal-Kunsill [2], u b’mod partikolari l-Artikolu 4 ta’ din,
Billi:
(1) L-artikolu 2(aaa) tad-Direttiva 70/524/KEE jitlob li l-awtorizzazzjonijiet għall-koċċidjostatiċi (coccidiostats) jkunu marbuta mal-persuna responsabbli għat-tqegħid tagħhom fiċ-ċirkolazzjoni.
(2) L-artikolu 9 tad-Direttiva 70/524/KEE jipprovdi li sustanza tista’ tiġi awtorizzata jekk il-kondizzjonijiet kollha preskritti fl-Artikolu 3a ta’ dik id-Direttiva jkunu sodisfatti.
(3) Il-valutazzjoni tad-dokument ippreżentat turi li l-koċċidjostatiku (coccidiostat) deskritt fl-Anness jissodisfa l-kondizzjonijiet kollha ta’ l-Artikolu 3a tad-Direttiva 70/524/KEE, meta jkun użat għall-kategorija ta’ annimali u taħt il-kondizzjonijiet deskritti fl-Anness ta’ dan ir-Regolament: is-sustanza għandha għalhekk tiġi awtorizzata taħt dawk il-kondizzjonijiet.
(4) L-artikolu 9b tad-Direttiva 70/524/KEE jipprovdi li l-awtorizzazzjonijiet għal sustanzi bħal dawn jingħataw għal perjodu ta’ 10 snin mid-data ta’ meta l-awtorizzazzjoni finali tibda sseħħ.
(5) Il-valutazzjoni tad-dokument turi li jkunu meħtiega ċerti proċeduri biex il-ħaddiema jitħarsu milli jkunu esposti għall-addittivi. Madankollu ħarsien bħal din għandu jkun żgurat bl-applikazzjoni tad-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri li jinkoraġixxu titjib fis-sigurtà u s-saħħa tal-ħaddiema fuq ix-xogħol [3].
(6) Il-Kumitat Xjentifiku għan-Nutrizzjoni ta’ l-Annimali ta opinjoni favorevoli dwar is-sigurtà u l-effett favorevoli tal-koċċidjostatiku (coccidiostat) fuq il-produzzjoni ta’ l-annimali taħt il-kondizzjonijiet deskritti fl-Anness imsemmi.
(7) Il-miżuri li għalihom jipprovdi dan ir-Regolament huma skond l-opinjoni tal-Kumitat Permanenti dwar l-Għalf għall-Annimali.
ADOTTAT DAN IR-REGOLAMENT:
Artikolu 1
L-addittiv li jagħmel parti mill-"Koċċidjostatiċi (coccidiostats ) u sustanzi mediċinali oħra" li huma elenkati fl-Anness ta’ dan ir-Regolament huwa awtorizzat għall-użu bħala addittiv fin-nutrizzjoni ta’ l-annimali skond il-kondizzjonijiet preskritti f’dak l-Anness.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Huwa japplika mill-15 ta’ Diċembru 2001.
Dan ir- Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-5 ta’ Diċembru 2001.